Premier Energy a încheiat oferta de listare prin vânzarea a 36 milioane de acțiuni la prețul de 19,5 lei pe acțiune, fără realocări între tranșe și fără tranzacții suplimentare. Se preconizează ca acțiunile să fie admise la tranzacționare pe Bursa de Valori București (BVB) sub simbolul „PE” în jurul datei de 27 mai 2024. La scurt timp după admitere, aceste acțiuni vor fi incluse în indicele BET al BVB.
Scopul principal al societății este utilizarea fondurilor obținute pentru achiziția de active de energie regenerabilă în România și Moldova, precum și pentru finanțarea cheltuielilor de capital destinate dezvoltării acestor active. De asemenea, Premier Energy intenționează să distribuie între 30% și 70% din profitul net anual consolidat sub formă de dividende, arată Economedia.
Oferta include 35.937.859 de acțiuni, reprezentând 28,75% din capitalul social total al companiei. După finalizarea ofertei, EMMA Capital va continua să dețină 71,25% din acțiunile Premier Energy Group. Prețul de ofertă a fost stabilit la 19,5 lei pe acțiune, ceea ce conferă companiei o capitalizare de piață de 2,4 miliarde lei (489,8 milioane euro). Veniturile brute din această ofertă se ridică la 695,1 milioane lei, dintre care 483,5 milioane lei revin emitentului, iar 211,5 milioane lei acționarului vânzător.
Oferta a fost divizată între investitori de retail și instituționali, atât la nivel național cât și internațional. Tranșele au fost repartizate astfel: 20% pentru investitorii de retail și 80% pentru investitorii instituționali. Investitorii de retail din România au beneficiat de o reducere de 5% din prețul de ofertă pentru ordinele depuse în primele trei zile lucrătoare ale perioadei de ofertă, ceea ce a adus prețul final pentru aceștia la 18,53 lei pe acțiune.
Premier Energy Group deține, gestionează sau dezvoltă peste 1.000 MW de capacitate de generare a energiei regenerabile în România și Moldova. În România, este al treilea cel mai mare distribuitor și furnizor de gaze naturale, deservind peste 150.000 de puncte de consum. În Moldova, este cel mai mare distribuitor și furnizor de energie electrică, având aproape un milion de puncte de consum și deservind aproximativ 70% din populație. După achiziția CEZ Vânzare în România, Premier Energy Group servește un total de aproximativ 2,4 milioane de clienți de energie electrică și gaze naturale în România și Moldova, incluzând majoritar clienți casnici și întreprinderi mici.